floriandebaene/DutchDraCor4ML huggingface dataset:
Iesus blijct troost, naer onze fondacye,
Vanden gheeste ghetooght den Israelijt,
Als hy afdoen wilde slichaems habijt
Om de waerelt te ontgane blydelijc.
U belieft my nu te ontslane tydelic,
Want mijn ooghen hebben de zaligheyt gheschaut,
Sprac hy, dies starf hy blyde.
O ooghen, daut
Tranen van vrueghden! ziet hem wt wien troost spruut,
Die des mordenaers druc ooc heift ghehoost wt,
Op wien ooc Stephanus in tstaervens noot ziet
Als den meesten troost.
Want hy inde doot biet
Troost den zondare, troost den goeden man.
Origenes zeght: niemant bemoeden can
Zonder Iesum, den troost int staervens tempeest,
Payzelic te latene swaerelts foreest.
Troostelic zoetdom, in uwe handen vaet
Ziele, lichame, en wilt doch bewaren my;
Die ghy eens opnaemt niet in schaden laet.
Vulcomt u opstel zonder sparen ghy.
Brijnght totten hende hulpigh verclaren by.
Mynen troost, tvroomste betrauwen int sneven es:
Dat my met Christo alle dijnck ghegheven es.
Dat wy ons dus met herten milde moyen,
Neemt wel, ghy heeren diemen excellent kent.
By ons Thieltenaers die int wilde bloyen
Voor prijs ghedaen, dit spel present hent.
Gods wijsheyt regiere de maeght van Ghendt gent.
De saijer die goet saet saijde
Derde bowman
Die eerste bouman
Die huisvader
Goe Informacij
Helsche Nijdicheijt
Menich goet mensch
schriftuers onderwijs
smenschen viant
tweede bouman
Prolooge van drie personages Twee buerluij ende een Redelick gevoelen
						genaemt
Thert is mijn verstrict / ick en wert wat seggen
hoe selsaem hoe vreemt / Loopen nu Dees tijen
wat den eenen hooch prijst / gaet den ander weer Leggen
wat wilder nae volgen / waer salt toe gedijen
Wat heeft Deenvoudige waerheijt nu al te Lijen
van diversche opijnien / die sonder getalle
noch dagelicxs op rijsen aen alle sijen
soomen wel mach sien hier en over alle
Die noch wel stoutelick tot haren verhalle
thaer Dorven becleen recht oft wonder waer
met die heijlige scriftueren / brengen soo ter palle
veel onnoosele harten dit blijct Immers claer
Die saeck soo mijn dunct es wichtich en swaer
voor ons bij naemen / die eenvoudich sijn en slecht
ick blijff bij tout / dat over hondert Jaer
wel ende goet / was / als een eenvoudich knecht
Dat Laet ick u toe maer mijn toch berecht
off het wel enichsins / is te becroonen
dat naest een deel Jaren / an is gelecht
hier ende elders / wilt mijn dat bethoonen
Maer wat dinck is dat
Datmen tswaert van Justicij / twelck hoort te versconen
alle vroome herten nu heeft gaen gebruijken
in saecken van conciensij / dat geen persoonen
oijt toe is gelaeten / hoe schoon sijt ontluijken
Salmen dan gehengen dees verderffelijcke vuijken
die niet en soeken dan sielen te vangen
ende haer niet straffen Jae onder doen duijken
die arger saet saijen / Dan fenijnige slangen
waer sullen donnooselen / dan moogen belangen
en int eijnde bliven / maect mijn dit vroet
salt niet metter tijt / haer al aen hangen
en coomen int nest van dit vuijle gebroet
Buerman weest niet te haestich coelt uwen moet
sorcht daer niet voor / want godt heeft den sijnen
als den appel sijns oochs / altoos wel behoet
oick waer datse waren tot allen termijnen
en sal noch soo doen / dus Laet toch verdwijnen
u vergeefse sorche ende maect u niet beus
Wat reden sijn dat / nu soude wel scijnen
nae u woorden / mijnen off ghij waert een geus
ick heb u gehowen sterck als een reus
in dowe religij / off sijdij nu verleijt
van dees niewe propheeten / die naw aes off deus
weten te beschermen alst al is geseijt
Wat ick sij ken godt die weet het besceijt
niemant anders / es bekent / mijn bidden mijn ropen
als dien dach sal coomen / daert al nae beijt
soo sullen voor hem alle dingen staen oopen
dees dach mach niemant / ontvlien noch ontloopen
tmoet dan al verscijnen / voor sijn hooge troon
dus en Lastert niet haest dus onbedoopen
toordel comt hem toe hij sal geven tloon
Dat is dees duijtschen doctooren oick haren toon
die de Landen gebrocht / hebben in dees elent
hadden sij gedaen soomen was gewoon
noijt waren wij gecoomen in dusken torment
Buerman saech elck sijn misdaet / daer hij in is verblent
dit raesen dit tieren sow haest achter blijven
tooch sow op een ander niet meer sijn gewent
maer elck sow dees straff sijn sonden toe scrijven
Hoe gaerne soudtment op een ander nu driven
nu tspit inde asch Leijt / Doer dit bestieren
twelck wel wert beclaecht van mannen en wijven
van huijsluij en burgers / in alle manieren
Redelick gevoelen en man als een Doctoor gecleet
Holla mijn vrienden wilt dus niet tieren
noch malcander scoffieren / off twaer quaelick gedaen
Laet vree en eendracht onder u regieren
slacht niet die gieren die anderen versmaen
Hoort mijn vrient ick sal u verslaen
doorsaeck van ons / twist die is Deesen
wij spreeken van tverderven van dees Landen en paen
waer doer dat die alder eerst is gereesen
Esset niet mijn vrient segt vrij sonder vreesen
om datmen heer omnes toe hebben gelaeten
alteveel vrijheijt / van spreeken van Leesen
waer uuijt dat gesprooten sijn boven maeten
veel Diversche opijnien / die achter straeten
haer saet nu saijen dat veel Luijden verdriet
sietmer niet toe / Laetmen haer dus praeten
alle owe ordinancien / sullen raeken tot niet
Tes quaet weer te staen / dat den heer selfs toe Liet
doen hij was opter aerden / dus wilt u niet vergrijpen
menich slecht mensch / soomen dagelicxs siet
wil die boom uuijtroijen / eer die vruchten rijpen
van tkint een man hebben / eert verstant mach slijpen
en die Jaren gecoomen sijn daermen onder moet buijgen
dits groot onverstant / tsijn quaede strijpen
dus wacht u voor sulcxs speelt niet uuijt den ruijgen
Dat selfde gaet mijn consiencij oick tuijgen
als datmen die crancken behoort te verdraegen
op hoop om betering Daer uuijt te suijgen
en niet met hardicheijt / terstont haer te plagen
Hoort redelick gevoelen / u moet ick noch vraghen
ghij spreect besceijdelick ick weeter niet tegen
hoe salmen dan toe met dees secten die alle daghen
noch stercker vermeeren in straeten en steegen
salmense Laeten bewarden in alle weegen
sonder eenich behinderen off tegens te bassen
Hoort mijn vrient verstaetet te degen
men sal teen mettet ander gelijck op Laten wassen
tot den dach des oests / dan sal den heer passen
sijn madders te senden / die dan sullen sceijden
toncruijt uuijt die tarwe / ende daer toe rassen
als die sulcxs verstaen osoo wij vlus seijden
Dat es oick tgeen daer mijn hart oijt nae greijden
waer sulcxs op die baen / tsow veel droefheijt verdoven
want uuijt wraeckgiericheijt / men noijt verbeijden
dan alle elende / dat muechdij gelooven
Salmen dan dees gedulden die dit bedroven
van onder tot boven / int Lant hebben gebrocht
die neering verjaecht / welvaert doen verstroven
oick uuijt alle hooven / dits Immers besocht
Hoort mijn vrient spreect niet onbedocht
daer es onder oorsaeck / slaet hier op mencij
waer doer dat dees trobbel eerst is ontknocht
ende voort gecoomen Let wel op die intencij
Wel wat is dan dat
Maer dwang in die consiencij
arger Invencij esser noijt gebooren
daer meer Landen en Luijden doer sijn verlooren
dan dees en is / dit wel Immageneert
want godt heeft die conciencij / soo eel formeert
datse vrij onbeheert / hier behoort te Leven
in alle deuchde als goodts tempel verheven
sonder te werden gedreven mijn wel verstaet
off tbaert niet dan quaet
Hoordij wel buerman / dees reden toch vaet
sij verdrijven het quaet / nae mijn verstant
waer sulcxs gepleecht / als hij ons daer raet
wat een voordel en baet / waert geweest voor tlant
Nu hoor ick wel mijn vrient / och waer sulcxs voor hant
dees oproerige brant / sow haest verdwijnen
nu verstae ick bet / u meening dan deerste termijnen
hier wil ick mijn toe pijnen / sonder verveelen
Die selfde materij suldij hier sien speelen
voor burgers en eelen / vanden wijnrancken
als bloeijende druijfkens sonder vercrancken
ghij sultet bedancken nae ick can betrowen
In wat manieren sullen sij die ontfouwen
om wel te onthowen / segt eens u advijs
Matheus int derthienden vindijt propijs
parabels gewijs / vanden heer verclaert
hoe dat een huisvader sijn saet wurp inder aert
om vruchten vermaert / daer uuijt te verdiepen
maer smenschen viant ter wijl dat sij slaepen
sonder oncruijt onder en daer bij gestruct
waer doer het goede saet heel werden verdruct
tot niet verruct Jae wortel ende stam
Wat seijden die huijsvader doen hij dat vernam
was hij niet gram / door sulck geschien
Die dienaers quaemen met haer drien
om toncruijt uuijt te wien / en daer op te passen
maer neen sprack die heer Laetet gelijck op wassen
ghij sijt niet verstandich genoch / om sulcxs te doen
mijn madders sal ick senden diet beter bevroen
dees sullen haer spoen toncruijt te behanden
en bindent in boskens om te verbranden
maer tgoe saet in mijn Landen / sullen sij bewaeren
dese parabels suldij hooren verclaeren
van donduijtsche scaren / om elck te vernoegen
Die materij is scoon / daer wil ick mijn bij voegen
om met goet verstant / die te hooren ondeckken
Hoort mijn vrienden / eer dat wij vertreckken
in ander pleckken / soo Laet ons eerst groeten
dees Lieve vergaedering om const te versoeten
nu om alle quaet te boeten / beghint ghij met eeren
Soo Laet ick mijn seggen ende gae saluteeren
voor al schout bailluu burgemeesters en heeren
die dees stat regeeren sonder eenich versijken
Voort ons Lieve broeders die haer trow doen blijken
voor arm en rijcken uuijt goeder Jonste
ick meen tspeelcorenken die dees edele conste
met ons op tronste Dagelicxs oick pleegen
Voorts Dees goede gemeente die uuijt straeten en steegen
en van alle weegen hier sijt gecoomen
ter Liefden die const om die te bestroomen
u sonder scroomen / groeten wij oick bij naemen
En bidden u eendrachtich nae rechts betaemen
dat ghij u altsaemen wilt voegen tot sillencij
wij gaen nu beghinnen Dus geeft audiencij
Lanck 182 Regulen
Die huisvader statich gecleet 123
Die eerste bouman als een Lantman 87
Twede bouman als een Lantman 83
Derde bowman als een Lantman 71
Menich goet mensch eenvoudich gecleet 154
Goe Informacij als een doctoor 138
schriftuers onderwijs als een leraer 116
smenschen viant een neefken 91
Helsche Nijdicheijt een Neesken 83
[De saijer die goet saet saijde]
Een spel Van sinnen van die saijer die Goet saet in sijn ackker seijden
						ende ter wijl hij \ sliep Die viant quaet saet
Daer onder saijden Matheus 13 capittel
De huisvader
Den Tijt es voorhanden datmen hoort te saijen
sijn saet inder aerden / die anders wil maijen
met een verfraijen / goede vruchten inden oest
terwen corenken / moet eerst tot niet verswaijen
versterven verrotten ende heel ontdraijen
selt sijn meester wel paijen / tis dickmaels getoest
die Landen die en dienen niet te Leggen woest
maer moeten gebout sijn om vruchten te draegen
off sij souden verquaen als ijser dat roest
en onvruchtbaer werden / dat waer te beclaegen
hier om wil ick die bouluijden derwaerts Jaghen
en doen haer mijn ackkers / om spitten om pluegen
om goe vruchten te Draghen / die mijn behaegen
dats den neering vanden bow / daermen doer vermuegen
waer sijdij mijn dienaers / wilt u herwaerts vuegen
en doen mijn bevel / sonder ijet te versuijmen
gaet buijten op mijn Landen die oijt wel druegen
ende maectse saijbaer / nae oude costuijmen
alle oncruijt / Distelen / off Doornen doet die uuijt ruijmen
soo mach het goe saet / daer te beter om wassen
ende alst gedaen is / sonder slaepen off sluijmen
coemt segtet mijn dan / soo mach ick mijn rassen
mijn saet daer in te werpen / en naerstich op passen
als een goe vader des huijsgesins behoort te doen
nu hebdij mijn meening sonder eenich beclassen
wel verstaen / van als / nae dat ick can bevroen
est soo niet mijn dienaers
hier coomen uuijt die bowluijden
Jaet huijsvader ende sullen ons oick spoen
u bevel te voldoen / sonder eenich ophouwen
tes ons oude officij Daer wij ons op voen
en wel in geoefent sijn ter goeder trouwen
Tweede bouman
Ploegen / dorschen / maijen / Den ackker te bouwen
es ons usancij geweest mennich Jaren geleen
dus hoopen wij u Lant / schoon wel om te clowen
dat ghij vruchten sult ontfangen / hondertfout voor een
Derde boerman
Soo ghij wel sult bevinden / als den oest wert gesneen
hoe wij inden arbeijt / ons hebben gequeeten
wij sullen u Lant dweech maeken als deech datmen treen
dattet u wel sal behaegen / darff ick mijn vermeeten
Alle oncruijt salder uuijt werden gesmeeten
tot niet gereeten / eert goet saet daer doer bederft
want bleeff dat inden ackker / tsow tander op eeten
sulcxs ist van condicij / waer datment verwerft
Toncruijt es oorsaeck dattet goe cooren versterft
en vruchteloos blijft hier ende over al
sietmen niet toe in tijts / datment aff kerft
tsalt al verwilderen ende brengen ter pal
Daerom dunct mijn voor tbest datmen eerst sal
middelen soecken dattet uuijt wert geroijt
eermen tgoe saet saijt om voor alle misval
dat te bescermen / Dat menich mensch verfroijt
Nu Laet ons gaen binnen eert verder verstroijt
en haelen ons reetschap dat wij daer toe behoeven
en vallen aen twerck / tspel dient niet vermoijt
soo mach ons meester / goe vruchten vertoeven
Off anders certeijn mocht hij hem bedroeven
dus sonder meer scroeven Laet ons gaen binnen
en haelen ons reetschap / om werck te beghinnen
hier gaen die bouw Luijden binnen
Die huijsvader
Och Jae doet soo / wilt dat neerstich ontwinnen
daer toe streckken mijn sinnen / en al mijn gedachten
doet toch sijn behoorte dat bidt ick uuijt minnen
op dat ick van mijn saet / goe vruchten mach verwachten
off anders eijlaes wouden daer coomen clachten
u tot groot oneere / ende mijn tot onspoedicheijt
maer alst wel gebout is / en datmer op achten
brengt het goe vruchten voort / in groot overvloedicheijt
dus betrow ick haer toe met vrijmoedicheijt
datse mijn dingen / wel ende abondant
sullen besorgen en datse alle verwoedicheijt
onder sullen druckken / als mannen vaillant
nu wil ick vertreckken / van hier voor die hant
en beveelent haer verstant / diet wel sullen tuchten
op hoop als Den oest comt / te verwachten goe vruchten
Comt Laet ons gaen nu nae ons meesters dingen
om die te vorderen en te soeckken / soo dat behoort
soo mach hij sijn saet inder aerden bringen
om vruchten te draghen / eert Langer aen spoort
Dats recht ende wel Laet ons treen voort
om neerstich te aendrijven / alle Dees saecken
tcooren is tijt inder aerden aen deese oort
sullen die vruchten anders wel raeken
Sullen wijt omploegen hoe sullen wijt maeken
segt vrijhertich / u meening / ick Luijster daer nae
Wij sullent gelijckelick om gaen haeken
om die gront bet te raeken / soo valter geen scae
Dats wel ende goet / nu met cort berae
Lustich ende drae / elck toont nu sijn virtuijt
en rept sijn handen / dout diep in die spae
soo mach tquaet / gedroch te bet ruijmen uuijt
Dat willen wij doen oick vaerdich en ruijt
ick werck om die beuijt / dat ick steen en sweet
aerdewerck en paerdewerck / soo wertet beduijt
en is waerachtich / dat donbesochte niet en weet
Mijn graeff soo mijn dunct vlus veel beter sneet
danse nu Doet / Dus wil ick se wat slijpen
en dan weer beginnen met moede heet
want goet gereetschap / maect vaerdige strijpen
Maect die greppels wat diep / om twater te sijpen
anders souden tsaet / wel haest / mogen verdwijnen
bij sonder alst cout wert / en beghint te rijpen
dus om sulcxs te verhoen / Laet wij ons nu pijnen
Gebrecter noch ijet datmen hoort te verfijnen
segtet vrijhertich / ick salder mijn nae gaen schickken
om dattet goe saet / niet en sal verstickken
Ick can niet sien / datter ijet mach scickken
tes al wel ende goet / nae ick can beoogen
tleijt effen ende glat / oick hoement wijken
dus mogen wijt soo Laeten / en van hier gaen pogen
Soo willen wij oick Doen en nae huis ons vogen
en seggen ons meester dattet werck is gedaen
hij sal weet ick wel / hem seer verhoogen
als hij hoort dat sulcxs soo haest is bestaen
Nu Laet ons gelijckelick te saemen daer gaen
sonder Langer beraen / eert meer vernacht
want ick weet dat hij ons / met verlangen verwacht
Hoe neerstich ghingen die bouwluijden wercken
in haer meesters Dingen soomen mocht mercken
elck ginck hem verstercken vroom en vaillant
deen spitte dander dolff / die derde gingt herken
elck een was / beesich / binnen die percken
als getrowe clercken / elck repte sijn hant
noijt sach ick meer naersticheijt / doen op tlant
dan die bouluijden / daer deden blijcken
wattet wel weesen / theeft een ander verstant
nae mijn fantasij / Daer ick aff moet wijken
ick ben te eenvoudich / om sulcke practijken
te conen verlijcken dus Laet ickket varen
maer cost ick becoomen uuijt eenijge wijken
ijemant die sonder beswijcken mijn conden verclaeren
die meening hier aff / ick sow mijn gaen paren
om daer bij te vergaeren cloeck ende wackker
op off ick mocht weeten / die oprechte maren
van dit bouwen / en tbereijen van deesen ackker
holla hier compter twee gaen / dees sullen nu vlackker
den sin mijn beduijen dan ick oijt ginck menen
sij schijnen verstandich / ick wil als een mackker
mijn daer bij voegen / om met haer te vereenen
o vroome Luijden / Druck gaet mijn vercleenen
hoopende dat sulcxs doer u sal ophouwen
hier coomen Twee Luijden bij hem Dene genaemt / goe Informacij Dander
						schrijftuer onderwijs
Voor al mijn vrient / die wij hier aenschawen
wilt ons eerst ontfouwen / est dattet u belieft
wie ghij sijt / wat ghij soect en uuijt wat Landowen
ghij herwaerts coemt / scowen ons hier in gerieft
dat wert u gebeen
schrijftuers onderwijs
Soo sal u meening van ons werden gebrieft
die ghij oijt verhieft dus segt ongeblaemt
Mennich goet mensch
Mennich goet mensch soo wert ick genaemt
die oijt heb geraemt / bij die goeden te weesen
wilt mijn oick eens seggen als vrunden gepreesen
sonder eenich bevreesen off ander simulacij
Ick ben schriftuers onderwijs
Ende ick goe Informacij
bequaem voor elcke nacij / tot allen stonden
Hoe wel ist geluct dat ick u heb gevonden
nu wert ontwonden mijn druck en mijn Last
ick sal nu haest weeten dat betrow ick vast
wat den ackker bow was / Dien ick vlus sach
off tsitten en tdelven / datse sonder verdrach
met groot gewach gelijckelick Deden
Tgeen dat ghij daer vraecht sijn geen cleijne reden
nochtans int beleeden / hoopen wij u te voldoen
dat ghij uterlick daer saecht es goet te bevroen
want gebuert alle Jaers / datmen den ackker bout
en vruchten aff wint / veeltijts mennichfout
som heet sommich cout / divers en variaebel
Maer die sin van dien / es een verborgen parabel
wat anders beduijdende dan tuijterlick teeken
daer weijnich volcxs off weet met waerheijt te spreeken
soo seer sijnse versteeken int aertsche geluijt
Wat is dan den ackker
schriftuers Onderwijs
Den ackker is die werlt wel verkeert ende ruijt
soo die scrijftuer beduijt daer den heer soomen weeten
toe uuijtgesonnen heeft wet en propheeten
om die om te reeten te bowen te wrangen
als op het goe saet / quaem dat met verlangen
dan te moogen ontfangen / suver ende Jent
Memich goet mensch
Wat saet sal dat sijn / maect mijn toch bekent
op dat ick als verblent / daer niet wert verleijt
Als die tijt compt Dat hem sulcxs uuijt spreijt
en ghij trechte bescheijt / sult hebben van doen
soo sullen wij te saemen ons Daer toe spoen
om tverstant van die goen / u te onderwijsen
met alle besceijdenheijt / waerdich om prijsen
maer nu sonder meer Dijsen / mogen wij wel gaen
en Letten op tgeen Datter sal werden gedaen
Die huijsvader met die drie bouluijden
Twerck is gedaen Die Landen sijn gebout
omgespit en gedolven om vruchten te draghen
wij hebben gedaen soo ons toe was betrout
en hoopen dattet u seer wel sal behaegen
Sulcxs was u belast / dat meer Luijden saghen
maer nu moet ick u noch vraghen voor alle saeken
es die gront wel geraect soo macht wel slagen
want wel gebout Lant / can goe vruchten maeken
Meester tes niet geploecht wij hebbent om gaen haeken
om soo wel te raeken Die uuijterste gront
geen oncruijt gelooff ick / salt moogen genaeken
soo wel est gebout nae die oude vont
Die greppelen sijn diep en Leggen seer ront
en wel op sijn steeck / om twater te Loosen
al regendet vrij dapper / een Lange stont
tmach tsaet niet hinderen noch doen verboosen
Tes soo effen en gelijck al souder staen roosen
soo waert genoch bequaem gelooft dat certeen
den heer macht voort behoen / voor alle quae Losen
off Dattet bij poosen / niet en wert vertreen
Huisvader als ghij wilt treckken eens heen
soe besiedij selfs die Dingen / wijt ende breet
ick en twijfel niet / off tsal u soo ick meen
van als wel behaegen / om tgoede beleet
datter aen is gepleecht
Haelt mijn het saij cruijt soo ben ick gereet
om dat om mijn te gorden / en tsaet in te weegen
tes soo het bequaemste en tbeste beleet
oock Doutste usancij / soomen dagelicxs noch plegen
Meester begeerdijt dat wijt u nae dreegen
mijt niet / maer wiltet vrij tegen ons seggen
wij sijn in meening u te helpen / om wel te degen
tsaet inder aerden te crijghen eert beghint te sleggen
Soo drae alst gesaijt is / moet ghijt om Leggen
om soo te bewaren voor tgevoghelt / inden Lucht
dier anders wel haest mee souden gaen dreggen
dus voecht u tot sulcxs / soo behow ick Die vrucht
Deerste bouman
Dat willen wij doen met een naerstige tucht
dies neen ick mijn reetschap / terstont in handen
en soo drae alst gesaijt is / terstont metter vlucht
sullen wijt om eggen als Den vaillanden
Die huisvader beghint hier te saijen
Soe gae ick dan saijen in deese waranden
mijn costelick saet om deur te beclijven
wil dat wel wassen soot placht inden Landen
soo salt den arbeijt wel haest doen verstijven
tsaet is seer Dierbaer / twelck mannen en wijven
seer gaet gerijven oick Jong ende out
tes voetsel tes Levens om bij te blijven
daermen dat verdrijven Leeft elck benout
Meester wij hoopen tsal hondertich fout
vruchten geven / alst comt in die scueren
alsment beghint te Dorschen / dus niet verflout
wij gaent om eggen / als ander gebueren
Laet wij ons handen nu dapper rueren
om tsaet te bedeckken / eert wert verbeeten
vant gevoogelt / des hemels / dier seer nae spueren
en dickmaels mee wech sijn eer datment weeten
Est nu niet gedaen / soo ghij hadt geheeten
soo segtet vrijhartich / met goede manieren
Es dat u dunct datter ijet is vergeeten
verswijcht dat niet wij sullen obedieren
Neen ick sow hoopen dattet nu wel sow tieren
ick cander niet aensien off tes soot behoort
tsaet is bedect / niet om verfieren
en alle Ding es wel / oick elck aen sijn oort
dus Laet ons nu gaen / met malcanderen voort
om ons Leden wat te rusten / die moe sijn gewrocht
theeft al vrij Lang geduert / soomen bespoort
dies ons rust toe behoort / als twel is gedocht
nu om die reijs te vorderen op deese tocht
Laet ons tuijswaert treckken sonder Langer te staen
want alle Dingen sijn hier fijn ende wel gedaen
her coomen uuijt Menich goet mensch scriftuers onderwijs ende goe
						Informacij
Hoe vaerdich en Lustich gingen die bouluijden
doen twerck gedaen was secreet ende stil
nae haer meesters huis om hem te beduijden
die gelegentheijt van tlant sonder eenich gescil
Daer deden sij recht nae haer meesters wil
want sulcxs behoorden sij hem te verclaeren
op dat als hij gereet waer / sonder meer getril
dat mochte besaijen / met goe fijne waren
Twelck hij oick Deden met goe blijde maren
en besaijden dees ackker met een costelick saet
met dalder beste tarwe / diemen mocht vergaren
op hoop van vruchten tontfangen tsijnder baet
Twelck die Dienaers Doer haer meesters raet
terstont metter daet / gingen om eggen
om tsaet te verbergen / voor ongeval en quaet
datter wel can gebeuren / sonder veel dreggen
Nu bidt ick goe vrunden / eij wilt mijn toch uuijtleggen
tverstant van deesen / en wat dattet beduijt
den ackker is die werlt / soo ghij vlus gingt seggen
daermen in gaet saijen / dit costelijcke cruijt
maer nu wilden ick garen weeten / door u virtuijt
wat dit goet saet wil sijn datmen in dees grensen
hier heeft gaen saijen met een cort besluijt
en wie den saijer is / dit waer wel mijn wenschen
Die tgoe saet saijt / es die soon des menschen
als die rechte bowman van alle Dingen
buijten hem en ist niet / waert twee Lenschen
hoe schoon dattet scijnt / off hoement bij bringen
Door sijn moogende cracht / oick bij sonderlingen
heeft dit saet sijn wasdom in swerlts prijeel
tes een heijlich saet / niet om te verdringen
dat vruchten voort brengt suver ende eel
Nu ontsteect mijn hart / noch met meer gequeel
dan oijt te vooren om nu te weeten gelijck
wat dit goet saet mach sijn daer ghij soo veel
off geseijt hebt / doet mijn hier off toch blijck
Tgoe saet mijn vrundt sijn die kinderen des rijcxs
die godt hier geseijt heeft als sijn uuijtvercooren
tot een spiegel voor anderen / dats autentijck
om daer in te Laeten sien / hoe datmen behooren
het Leven te Leijen / en nae godt te spooren
goe vruchten torbooren / hem tot een gewin